Pakuotės lapelis: informacija vartotojui 

Trachilid 8 mg kietosios pastilės
Lidokaino hidrochloridas

Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.
Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.
· Neišmeskite šio lapelio, nes vėl gali prireikti jį perskaityti. 
· Jeigu norite sužinoti daugiau arba pasitarti, kreipkitės į vaistininką.
· Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją  arba vaistininką. Žr. 4 skyrių.
· Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

Apie ką rašoma šiame lapelyje?

1.	Kas yra Trachilid ir kam jis vartojamas
2.	Kas žinotina prieš vartojant Trachilid 
3.	Kaip vartoti Trachilid 
4.	Galimas šalutinis poveikis
5. Kaip laikyti Trachilid 
6.	Pakuotės turinys ir kita informacija


1. Kas yra Trachilid ir kam jis vartojamas 

Šios kietosios pastilės priklauso vaistų, malšinančių gerklės skausmą (vietinių anestetikų), grupei. Vietiniai anestetikai malšina gerklės skausmą.

Trachilid vartojamas trumpalaikiam vietiniam nepūlingos infekcijos sukeltam gerklės skausmui malšinti.

Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.


2. Kas žinotina prieš vartojant Trachilid 

Trachilid  vartoti negalima
· jeigu yra alergija lidokaino hidrochloridui arba bet kuriam kitam amido tipo vietiškai vartojamam anestetikui, arba bet kuriai pagalbinei šio vaisto medžiagai (jos išvardytos 6 skyriuje);
- 	jaunesniems kaip 12 metų vaikams Trachilid vartoti negalima.

Įspėjimai ir atsargumo priemonės 
Pasitarkite su gydytoju arba vaistininku, prieš pradėdami vartoti Trachilid.
-	jeigu Jus vargina stiprus gerklės uždegimas arba skausmas, lydimas aukštos temperatūros, galvos skausmo, blogos savijautos arba negalavimo. Šiais atvejais, nepasitarus su gydytoju, ilgiau kaip 2 dienas Trachilid vartoti negalima, kad būtų išvengta komplikacijų.

-	pacientams, kurių burnos ir gerklės gleivinė yra labai pažeista ir (arba) apimta uždegimo, nes gali būti padidėjęs veikliosios medžiagos rezorbavimasis (pasisavinimas). Tai ypač taikoma pacientams, sergantiems širdies ir kraujagyslių ligomis arba linkusiems į traukulius.

-	pacientams, kurių kepenų ir (arba) inkstų funkcija yra sutrikusi, nes dėl šių būklių gali būti padidėjęs veikliosios medžiagos kiekis kraujyje.

-	jeigu žinote, kad esate alergiški kitiems vietiniams amidų tipo anestetikams, nes taip pat galite būti alergiški lidokainui.

Vaikams ir paaugliams 
Jaunesniems kaip 12 metų vaikams Trachilid  vartoti negalima (žr. pirmiau).

Duomenų apie Trachilid  vartojimo vaikams ir paaugliams veiksmingumą ir toleravimą nepakanka. Todėl Trachilid  nerekomenduojama vartoti 12–17 metų paaugliams.

Kiti vaistai ir Trachilid
Jeigu vartojate ar neseniai vartojote kitų vaistų arba dėl to nesate tikri, apie tai pasakykite  gydytojui arba vaistininkui.

Trachilid  vartojimas su maistu ir gėrimais
Vietiniai anestetikai gali sutrikdyti rijimą bei padidinti aspiracijos riziką, ypač mažiems vaikams. Pavartoję Trachilid, iš karto nevalgykite ir negerkite, kad išvengtumėte aspiracijos arba susižalojimo dėl įsikandimo. 

Atsargiai vartokite karštus gėrimus ir maistą. Dėl sumažėjusio jautrumo šilumai padidėja burnos ir ryklės gleivinių nudeginimo rizika. Dažnai vartojant, gali nutirpti ryklė, todėl gali pasunkėti rijimas.

Nėštumas ir  žindymo laikotarpis
Nėštumas
Jei esate nėščia, Trachilid vartoti negalima, išskyrus kai gydytojas nustato, kad tai yra neabejotinai būtina.

Žindymo laikotarpis
Lidokainas išsiskiria į motinos pieną tokiais mažais kiekiais, kad vartojant Trachilid taip, kaip nurodyta, poveikis žindomam kūdikiui nėra tikėtinas.

Prieš vartojant bet kokį vaistą, būtina pasitarti su gydytoju arba vaistininku.

Vairavimas ir mechanizmų valdymas
Trachilid gebėjimo vairuoti ir valdyti mechanizmus neveikia.

Trachilid sudėtyje yra sorbitolio 
Jei gydytojas nurodė, kad netoleruojate kai kurių cukraus rūšių, prieš vartodami šį vaistą kreipkitės į gydytoją.


3. Kaip vartoti Trachilid

Visada vartokite šį vaistą tiksliai kaip aprašyta šiame lapelyje arba kaip nurodė gydytojas. Jeigu abejojate, kreipkitės į gydytoją arba vaistininką.

Rekomenduojama dozė yra 
Suaugusiesiems po 1 kietąją pastilę ne dažniau kaip kas 2 valandas. Nevartokite daugiau kaip 6 kietųjų pastilių per parą. Leiskite Trachilid lėtai ištirpti burnoje. 

Kaip ilgai vartoti Trachilid?
Nepasitarę su gydytoju, nevartokite Trachilid ilgiau kaip 3 dienas.

Jeigu manote, kad Trachilid poveikis yra per stiprus arba per silpnas, kreipkitės į gydytoją arba vaistininką.

Ką daryti pavartojus per didelę Trachilid dozę?
Būtina tuoj pat kreiptis į gydytoją arba vaistininką.
Pavartojus labai daug Trachilid kietųjų pastilių, gali pasireikšti lidokaino perdozavimas, kuris gali sukelti tokius simptomus kaip žiovulys, neramumas, galvos svaigimas, bloga savijauta arba negalavimas, dizartrija (kalbos sutrikimas dėl nervų sistemos sutrikimo), klausos ir regos sutrikimai, taip pat judesių koordinacijos sutrikimai. Dėl vidutinio sunkumo lidokaino perdozavimo gali prasidėti raumenų trukčiojimas, traukuliai, aptemti sąmonė, išsivystyti kvėpavimo takų slopinimas ir koma, dėl sunkaus perdozavimo gali išsivystyti kraujospūdžio sumažėjimas ir kraujotakos kolapsas.

Pamiršus pavartoti Trachilid
Negalima vartoti dvigubos dozės norint kompensuoti praleistą kietąją pastilę.
Toliau vartokite kietąsias pastiles, kaip aprašyta pirmiau (nečiulpkite daugiau kaip 1 kietosios pastilės kas 2 valandas ir nevartokite daugiau kaip 6 kietųjų pastilių per parą).

Nustojus vartoti Trachilid
Kol kas poveikis nežinomas.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.


4.	Galimas šalutinis poveikis

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Šalutinis poveikis vertinamas pagal dažnį:

	Labai dažnas:
	pasireiškia daugiau kaip 1 iš 10 vartotojų

	Dažnas:
	pasireiškia 1–10 iš 100 vartotojų

	Nedažnas:
	pasireiškia 1–10 iš 1 000 vartotojų

	Retas:
	pasireiškia 1–10 iš 10 000 vartotojų

	Labai retas:
	mažiau kaip 1 iš 10 000 vartotojų

	Dažnis nežinomas:
	dažnis negali būti įvertintas pagal turimus duomenis



Reti:	
· dėl norimo skausmą malšinančio poveikio gali pakisti skonis arba nutirpti liežuvis. Šis poveikis paprastai greitai išnyksta.

Labai reti:	
· gali pasireikšti padidėjusio jautrumo reakcija arba padidėti burnos jautrumas.
· šiame vaiste esantis sorbitolis gali laisvinti vidurius.

Pranešimas apie šalutinį poveikį
Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai, užpildę interneto svetainėje www.vvkt.lt esančią formą, ir pateikti ją vienu iš šių būdų: raštu adresu (Valstybinei vaistų kontrolės tarnybai prie Lietuvos Respublikos sveikatos apsaugos ministerijos), Žirmūnų g. 139A, LT 09120 Vilnius; nemokamu fakso numeriu (8 800) 20 131; telefonu (8 6) 143 35 34; el. paštu NepageidaujamaR@vvkt.lt, per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

5.	Kaip laikyti Trachilid 

Laikyti vaikams nepastebimoje ir nepasiekiamoje vietoje. 

Ant lizdinės plokštelės ir dėžutės po „Tinka iki“ („EXP“) nurodytam tinkamumo laikui pasibaigus, Trachilid vartoti negalima. Vaistas tinkamas vartoti iki paskutinės nurodyto mėnesio dienos. 

Laikyti ne aukštesnėje kaip 25 C temperatūroje.
Negalima šaldyti ar užšaldyti.
Laikyti gamintojo pakuotėje, kad vaistas būtų apsaugotas nuo drėgmės.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką. 


6.	Pakuotės turinys ir kita informacija

Trachilid sudėtis
· Veiklioji medžiaga yra lidokaino hidrochloridas. Kiekvienoje kietojoje pastilėje yra 8 mg lidokaino hidrochlorido (monohidrato pavidalu).
-	  Pagalbinės medžiagos yra sorbitolis (E 420), bevandenė citrinų rūgštis, citronų kvapioji medžiaga, citrinų sulčių kvapioji medžiaga, acesulfamo kalio druska ir magnio stearatas. 

Trachilid  išvaizda ir kiekis pakuotėje
Trachilid kietosios pastilės yra baltos, apvalios, plokščios, nuožulniais kraštais.

Trachilid tiekiamas lizdinėmis plokštelėmis po 2, 10, 12,16, 20, 24, 30, 36, 40, 48, 50, 60 ir 100 kietųjų pastilių.

Gali būti tiekiamos ne visų dydžių pakuotės.

Registruotojas ir gamintojas
Engelhard Arzneimittel GmbH & Co. KG
Herzbergstr. 3
61138 Niederdorfelden
Vokietija
E-mail: info@engelhard-am.de

Jeigu apie šį vaistą norite sužinoti daugiau, kreipkitės į vietinį registruotojo atstovą:
UAB „Swixx Biopharma“ 
Bokšto g. 1-3, Vilnius, LT-01126, Lietuva 
Tel.: +370 5 236 9140


Šis vaistas EEE valstybėse narėse registruotas tokiais pavadinimais:

Kipre: 			Trachilid
Čekijoje: 			Trachisan 8 mg proti bolesti v krku 
Estijoje: 			Trachilid
Graikijoje: 			Trachilid
Lenkijoje: 			Trachisan 8 mg
Latvijoje: 			Trachilid
Lietuvoje: 			Trachilid
Slovėnijoje: 			Trachisan 8 mg pastile
Nyderlanduose: 		Trachisan 8 mg


Šis pakuotės lapelis paskutinį kartą patvirtintas 2023-05-04.

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje http://www.vvkt.lt/

